Etienne Steyn sing op Stellenbosch
Die opwindende nuweling- Afrikaanse sanger Etienne Steyn tree op Woensdag 23 Augustus 2006 by die Black Bull, Protea Hotel op Stellenbosch op. Etienne is veral bekend vir sy treffers "Baby love van my", "Happy Dayz" en "Slaap jy rustig vanaand?", wat almal op sy debuut-cd as solokunstenaar, Storie van my hart, ingesluit is. Hierdie uiters geslaagde cd is vanjaar vir 'n SAMA-toekenning in die kategorie vir beste popalbum benoem.
Die titelsnit van sy cd is ook deur Laurika Rauch opgeneem. Sy beskryf Etienne as "'n muso in murg en been". Hy was ook vroeër lid van die rockgroep Goose Gap en het ook in 2004 as voorsanger vir Cutting Jade opgetree. Etienne het pas uiters suksesvolle optredes by die Innibos-fees en Volksblad-fees agter die rug, en tree gereeld in Hatfield, Pretoria op.
Etienne is 'n unieke sanger wat soos niemand anders klink nie, en sal jou met sy oorspronklike musiek, eerlike lirieke en pragtige stem saamneem op sy lewenspad tot dusver. Kom geniet 'n aand saam met een van Afrikaanse musiek se varsste musikante en liedjieskrywers.